khistorydata/jeongjo-sjw-relations huggingface dataset:
정조 7년
吏曹參議金憙疏曰。伏以。向於再次禱也。臣猥被特旨。撰進祭文。而伊時又伏承措辭責躬之敎。臣於是。誠不勝欽仰聖德。繼又伏承綸音下者。反省之意。求助之誠。極其懇惻。溢於辭表。果然昭假之理。捷於影響。甘霔之降。不掩晷刻。而對越之念。無間於遇災之初。申復之諭。猶勤於得雨之後。臣亦六府佐貳中一也。顧何敢諉以旣雨。遂撤不言。亦何敢言不以實。徒事應文乎。第竊伏念。臣性本疎闇。凡係時務。茫無知識。今雖欲隨衆條列。以應明旨。決知其不能。而若其可言者。前後諸臣。亦旣言之矣。假使臣不量其不能而强言之。適足爲掇拾架疊之歸。而不但止於應文。此尤臣之所不敢。而但於論事之外。別有區區之懷。玆敢略陳之。惟聖明少垂察焉。噫。災臻則警惕。惟恐直言之不聞。災止則狃安。雖有嘉謨而不省。後世凡主之所不免。而苟究其所以然。則不誠之故也。今我殿下則不然。求助一念。出於至誠。不以遇災而有所加焉。不以得雨而有所損焉。雖成湯之自責。大舜之好問。恐無以過此。而況於諸臣應旨之章。言有可採則輒賜優批。事有可施。則必下廟堂。其所以敬天而恤民者。至矣盡矣。獨於懲討一事。上自大僚。下至邇列。言之者雖多。天聽之邈然。猶夫前日。臣愚死罪。殿下求言而來諫者。猶或有一毫不盡於誠者。而終未免爲文具而已耶。雖以聖敎中寇準之言論之。尋常刑政之失。當者猶足爲致旱之端。則況今懲討之不行乎。惟其懲討之不行。故堤防亦從而漸壞。元惡大憝。尙容覆載之間。凶黨逆屬。敢生希覬之心。而又緣鎭安之太過。遂至屈法於劇逆。苟論刑政之失。豈有大於此者乎。是以紀綱之不振。名分之紊亂。僭侈之日盛。皆足以召災。而至於召災之本。則懲討之不行。是也。當討而不討。當斷而不斷。致令千古所無之逆。或偃息自在。或獄中徑斃。駸駸然三綱淪九法斁矣。紀綱安得不不振。名分安得不紊亂。僭侈安得不日盛乎。至如廉恥之不張。貪墨之是尙。亦皆職此之由。則大小之分。本末之別。較然明甚。而以殿下之聖明。乃反憂其小而不憂其大。揣其末而不揣其本。始以至誠。博求昌言。而終歸於無實。始以應文。飭勵群工。而終歸於文具。此臣所以不能無憾於天地之大也。臣聞爲治之道。有本有末。正其本者。雖若迂緩而實以爲力。救其末者。雖若切至而實難爲功。苟使天討行而倫彝明。則向所云。數者之弊。不期祛而自祛矣。如其不然。則雖隨事而矯其弊。其於本之不正。何哉。只見其爲功難耳。伏願殿下。深軫文具之弊。益懋誠實之道。亟行天討。以答天譴。使今日詢諮之擧。得有實效焉。抑臣又有餘懷之耿耿者。殿下之聖質亶聰明矣。聖學極高明矣。自群下言之。如天之不可階。而以殿下聖益聖之工。豈或有自滿假之意乎。臣於近日講筵。伏聽殿下討論曾傳之旨。凡於格致誠正之義。修已治人之方。莫不融會而貫通。可驗躬行而心得矣。臣每與諸臣。退而相賀。竊以爲唐虞三代之盛。庶復見於今日。今以懲討一事推之。則殿下之格致誠正。恐或不至於十分地頭。蓋本爲所先。末爲所後。而殿下不以懲討爲本。則愛之克威。恩之掩義。豈可謂好惡之必以誠。懥樂之得其正乎。是知殿下之不以懲討爲本者。只緣格致之工。猶有未盡。而昔賢所歎做時不如說時者。不幸近之矣。誠願殿下。念終始典于學。涵養本源之地。窮盡事物之理。以至於表裏精粗。無不到。全體大用。無不明。則本末先後。必益洞然於聖衷。懲討行矣。彝倫正矣。以之而修齊。以之而治平。無往而不霈然。而庶懲之來。必各以敍復。焉有洊臻之災殄耶。惟殿下懋哉。臣之情勢。不敢以見職自居。而此時含默。亦非微分之所敢安。故略貢芻蕘之說。以效憂愛之忱。而愚妄之極。言不知裁。答曰。省疏具悉。宜斷不斷。予則竊附窮至之義。爾所云云。無幾於傅合。然以勉學一條。言甚切至。當留意矣。爾其勿辭察職。
정조 7년
禮曹參議沈有鎭疏曰。伏以。今年暵乾。比昨年尤甚。非徒揷秧之愆期。已揷者。幾皆枯損。惟我殿下。念切雲漢。憂心如熏。遣近侍擧圭璧。祈于嶽瀆。仍責躬而求助。恤悶之敎。可以浹人肌骨。惻怛之旨。足以孚格皇穹。人皆感泣。天視自我。則靈應之來。臣民趐足。果然崇朝一雨。得自我聖上方寸之間。天人相感之理有如斯矣。然乍霔乍收。尙靳一霈。惟我殿下敬天一念。平日非忽恐懼之方。而益加恐懼。莫此時若也。平日恒懋修省之道。而尤勉修省。莫此時若也。未雨之時。恐懼焉修省焉。已得是雨。旣得之後。其爲恐懼修省。無間於未得之時。然後雨可以周洽矣。對越之誠。無或間斷。顧諟之念。無時不然。純亦不已。念玆在玆。則旣始之雨。必無中止之理。已感之天。亦豈有無終之理哉。勿以不雨爲憂。而惟勉在我之誠。勿以小雨爲足。而必期周洽之限。則桴鼓之應。捷於影響。滂沱之流。將見次第。而至桑野之禱。未必專美於古。而瓊林之喜。庶幾復見於今矣。惟殿下。懋哉懋哉。答曰。省疏具悉。所陳言甚切實。當留意矣。
정조 7년
戶曹參議尹承烈疏曰。伏以。昨歲亢旱。挽近所無。臣居在鄕里。目見四野焦涸。萬姓殿屎。竊自私語於心曰。豈有聖明在上。而天之降災乃至於斯。惟我聖上。誕敷德音。普施仁惠。遂使畿湖嶺幾萬生靈。獲被煦濡之澤。擧免顚連之患。臣又與覩其歡欣鼓舞之狀。相率歌詠於里社阡陌之間。以爲今玆以後。保其餘憂。夫何麥事纔登。民勞迄康。而旱魃之爲虐。殆甚於去年。復貽宵旰之憂。至減常膳之供。責躬之敎。求助之意。懇惻藹溢於絲綸之間。果然昭格之休。乃在不日。始也霢霂。終焉滂沱。萎者庶可蘇矣。枯者庶可潤矣。上而衿紳。下而氓庶。孰不且慶且喜。咸曰我殿下方寸之雨哉。第伏惟念人君之尊。卽衆生之天。而君心所在。卽天心之所在也。今者天心之孚應。旣亶由於聖心之憂勤。則又安知聖心之一或間斷。而有以致天心之不賜降監乎。爲今要務。勿以甘澍之已得而少忽省察之工。或解警惕之念。然後天心可底悅豫。而一雨一暘。庶幾惟殿下之心是從矣。伏願殿下。懋哉懋哉。克勤克畏。勿弛得雨之後。一動一靜。恒如遇災之時。上以應天心之不息。下以副群情之顒祝焉。洪惟我聖上。以天縱之聖。居君師之位。七載臨御。一心典學。勤勤勉勉於夏氈之上者。無非精一之法。格致之工。溯究性命之源。旁通道藝之末。發言成章。吐辭爲經。歷稽前古。未有若是之盛于以發之於政令注措之間。宜其內外交應。本末該擧。猶患夫治不傒志。災異荐仍者。何哉。臣愚死罪。抑恐殿下典學之實工。或有始勤終弛之歎而然歟。夫帝王之學。與治道相表裏。而其要則不外乎存心而克己。講學而明理。有以立天下之大本。措天下之大業。而亦必置疑承輔弼暬御瞽史之臣。俾得左右匡正。朝夕箴陳。其所爲學。可謂纖悉矣。後世以來。只經筵一事。責其成就。而今之備員而進。逐隊而行者。皆不足以當聖學之萬一。此固群下之不肖也。然而法筵之講。晉晝之接。間多停廢。延訪之盛。未見於上。講論之美。不聞於下。此豈非我殿下所當惕念處乎。伏願繼自今。頻御經筵。訪之以實心。勉之以實學。俾有一半分啓沃之實。毋使成湯之日躋。文王之純亦。專美於古昔。則豈不休哉。有國爲治之務。莫大於刑政。而刑政之嚴。又莫嚴於亂逆之懲討。亂逆何代無之。而豈有如今日之凶賊者乎。當誅而不誅。當斷而不斷。三司合辭之論。實出於擧國戴天之憤。食肉之義。而元惡大憝。或臥死於牖下。或經斃於獄中。甚至於偃處私第。假息海島。今日之王綱張乎。國是明乎。閱歲相持。一味沁泄。下之所以爭之者。便作紙上空言。上之所以應之者。不過二字例批。古今天下。寧有是哉。若使傳示後世。尙論當日刑政。則在廷臣僚之不能沬血明目。格回天聽之罪。誅殛固有不足。而以殿下燭理之學。明刑之政。得無有愛克厥威之譏也哉。每一思之。心膽隕碎。伏乞穆然深思。惕然長慮。廓揮乾斷。亟允三司之請。以天心行天討。以洩神人之憤焉。仍念臣衰朽譾劣。百不猶人。而遲回聖恩。淟涊官次。今已日月于玆矣。今於明旨之下。苟有一得之愚。則豈敢不殫竭底蘊。以效願忠之誠。而臣本僻處聾聵。寡謏聞識。只居常肚裏所耿結者。不過上所陳勉聖學嚴懲討兩端事。而言旣後人。文不達意。孤負之罪。益無所逃矣。答曰。省疏具悉。首陳事。爾言是矣。當體念。次陳事。諸批悉已及之矣。
정조 7년
刑曹參議趙鼎鎭疏曰。伏以。六責纔宣。一雨方洽。天人一理。孚應斯捷。八域含生。擧將鼓舞於霈澤之中矣。我殿下至誠上格。轉災爲祥之德。孰不欽仰感歎。而惟此對越之心。不弛旣雨之後。警懼之念。常如悶旱之時。猶令在庭之臣僚。俱得有懷而畢陳。於是乎上下交勉。一心惕若。消弭之方。詢及於卿士。拯濟之策。日進於公車。此實吾東方轉移之一機會。而向時之凄風杲日。其不爲今日之景星景雲也耶。仍竊伏念。臣躬逢斯會。感激恩造。頃當暵乾孔酷。至尊獨憂。豈不思一言仰陳。冀有報答。而識旣魯莽。性又巽懦。弭災救荒。旣未有講究於平素。隨衆進戒。又不能擺脫於陳腐。徒歸苟且雷同之譏。則寧被含默之罪。無犯不誠之科。而飭敎繼降。分義是懼。竊附執藝之義。敢效貢蕘之忱。惟聖明留神焉。夫名分者。有國之所重。而不可以一日紊者也。貴賤有節。等威截嚴。禮義因此生焉。紀綱由此立焉。名分一正。則尊卑有序。無犯分凌節之患。故東人之諺。謂以名分之國者。誠以貴賤尊卑禮節等級。皆有一定之分而不可紊也。夫何近年以來。風俗不古。名分漸淆。賤流之辱士夫。則直施以抑强之政。悍僕之背主人。則必斷以壓良之律。雖以京司觀之。盈庭之訴。滯案之牘。半是凌節犯分之事。品式無別。等級不明。則禮義何由而生焉。紀綱何由而立也。京司如此。外邑可知。犯上之罪。蔑紀之患。苟究其源。職此之階。豈不大可憂哉。伏願殿下。嚴飭中外。凡其關係名分者。一切重繩。無或寬縱。以爲振頹俗立紀綱之本焉。庶獄審克。固是王政之所愼。而都民休戚。尤係刑官之必擇。堂上每多遞易。不能周悉堆積之案。而郞官各有所掌。推閱參覈。皆出其手。故自古居是曹而得聲譽者。輒稱州牧之通才。以其鍊達詞訟。習知情僞故也。近來郞官除拜屬耳。旋卽遷移。未有久於其職而習熟簿案者。故老吏奸胥。舞文受賂之弊。實無以覺察。臣謂本曹正佐郞各一員。必以曾經守令。明習刑獄者。擇差而久任之。俾作一曹之主人。限三考勿遷他職。嚴其考察之法。才諝剸決。俱有著稱。則亦示褒陞之意。以爲奬勵之道。近來律官。皆以年少蒙駭之類。苟然充數。律文條例一有所問。則茫然不知所對。議讞之際。每患錯謬。臣謂此輩。亦以稍解文字。通習律令者。自本曹各別審揀。以爲隨窠塡差。而郞官亦宜月受律講。使之發問條對。以爲交相鍊習。擬法之際。無徒委之於律官。則庶無低昂隨意。刑獄失平之患矣。更願殿下裁察焉。答曰。省疏具悉。第一件事。以此意。令廟堂知委中外。第二件事。久任之意屢有飭敎。而未見其實效。此銓曹之責。所請係是官制變通。下該曹稟處。第三件事。玆事每欲定式而未果。爾言際至。但令申飭。弊必如前。自本曹成出節目啓下。以爲永久遵行之也。
정조 7년
吏曹啓目。粘連啓下是白有亦。因刑曹參議趙鼎鎭上疏。批旨有久任之意。屢有飭敎而未見實效。此銓曹之責。所請係是官制變通。下該曹稟處事。命下矣。取考疏本。則以爲。庶獄審克。固是王政之所愼。而都民休戚。尤關刑官之必擇。近來郞官除拜屬耳。旋卽遷移。未有久於職。而習熟簿案者。本曹正佐郞各一員。必以曾經守令。明習刑獄者擇差。而久任之限三考勿遷他職亦爲白有臥乎所。京司詞訟。爲守令之階梯。詞訟六朔。爲遷轉之定限。明有格例。行之且久是白如乎。今若以郞官中二窠。永作曾經守令之窠而三考不遷。則在秋曹。豈無鍊達剸決之益。而守令階梯之減却二窠。事極掣礙是白乎旀。且秋曹則凡係訟獄。有堂上焉。有僚官焉。剖判是非之際。自當可否相濟。而至於守令。則以百里之訟獄。一付長吏之思慮。其責視郞官尤重。有不可以守令。反爲郞官之階梯是白乎所。由前由後。卒難變通。今姑置之爲白遣。此後段。秋曹郞官。毋徒以未經詞訟中差擬。或實職或前銜中。必擇綜密剛明之人而差擬。俾爲一分救弊之道。何如。判付啓。依允爲旀。刑曹郞官。近來多不擇擬。此後段如前除良。另加惕念爲良如敎。
정조 7년
癸卯七月初七日辰時。上御誠正閣。都承旨入侍時。行都承旨沈豐之。假注書沈晉賢。記事官李祖承尹行任。以次進伏訖。上命書傳敎曰。都承旨持此題。馳詣泮宮。收券以來。又命書榻敎曰。新除授大司成。解由勿拘牌招。先進去後謝恩。上曰。注書出去。此傳敎頒布。大司成。以閔鍾顯出牌。七夕製場中雨具許入事。分付。賤臣承命出傳。上曰。有司堂上入侍。賤臣承命出傳。與有司堂上徐有隣偕入。上曰。問議於諸大臣。則諸議以爲如何。有隣曰。臣敬奉聖敎。歷議於諸大臣處。則皆以爲瀋陽幸行。旣在於聖節之後。則今此使名。不可以聖節。兼稱副使則卽令還朝。表咨文則卽爲推來。只以問安之意。改撰以送。似好云矣。上曰。七大臣之議。略無異同耶。有隣曰。同然一辭。少無岐異之論。蓋以後時入送。旣無義意。此路一開。亦恐爲例。且有適當問安使。因便兼送之嫌云矣。上曰。予意則不如是矣。今若以後時爲無義。則此有不然者。聖節問安。旣兼於冬至使。則是以今歲八月聖節。而問安於明歲正朝也。然則今此數十日差池。不必以後時論也。今若以仍而爲例爲慮。則亦云過矣。今年則適有瀋陽使。故有此兼送之擧也。若在他時。則彼國亦豈責之以每年專价乎。今若以因便之嫌爲說。則此亦太局矣。今旣有使行。而又値聖節。則與其遲待四五朔後正朝之使。曷若付送於此使。以爲八月內入去之地乎。且聖節。亦非專使。自前兼送於冬至使。則此獨無因便之嫌乎。蓋此改定使名之論。有三不然者。拜表事體。本自重大。而若於使行離發之後。旣封之表文。推來改撰。只使差員。追傳於中路。則豈有如許事體乎。雖以我國論之。各道箋文。旣已封進之後。不可因期日之退定而還爲推去也。此則論以事大之義。而不當然也。且今皇帝年壽已高。今若不爲兼送。而遲待明年正朝。則安知無人事之變遷乎。此則論以交隣之情。而不當然也。就以我國事勢言之。許多方物。運到灣上。而又復輸來。招還副使。則其所虛費。已自不少。且我國所以爲趁聖節。盡力治送之本意。誰將知之。俗所謂諱伴出糧。正是此也。此則論以我國之利害。而又不當然者也。予以此事。左右思量之熟矣。義理也情禮也利害也。俱如彼較然。則都不如仍舊貫之爲好也。今若只改咨文。備道此兼送聖節使之本意。使行則仍令前進。事甚便當矣。如或以到瀋後。等待留館爲難。則此不過數旬間事也。不猶愈於冬至使之四十日留館乎。有隣曰。誠如聖敎。而此外又多難便之端。雖以細節言之。今若改定使名。聖節方物。自當留置。所餘問安禮物。極其零星。太無光色。如欲同爲齎去。以作冬至使入去後移準之資。則前所移準之數。亦旣多矣。其所補充者。只是龍文席彩花席及黃紬綿若干疋而已矣。上曰。來頭旣多移準之物。則聖節方物之還爲持來。亦不無幸其除弊之嫌矣。由前由後。今不可改易使名則決矣。須以俄所云義理情禮利害三者之說。往傳於大臣。更爲問議。而事不可緩緩。有司堂上三人。分往諸大臣處。更議以來。有隣承命先退。命退。承史以次退出。
정조 7년
癸卯七月初七日巳時。上御誠正閣。左副承旨入侍時。左副承旨林錫喆。假注書朴能源。記事官李崑秀尹行任。以次進伏訖。上命錫喆書傳敎曰。觀此禁府照律啓目。決杖以收贖磨鍊矣。以渠贓汚。不死幸耳。且按大典推斷條有曰。文武官凡枉法收贓外。笞杖竝收贖。蓋此囚負犯。明是枉法贓。則該府之不守關石之典。誤引金鍰之文者。難免議讞不審之失。當該堂上推考。此啓目勿施。一依本律施行事。分付。上命書金憙鄭民始沈有鎭李世奭疏批。仍下敎曰。近日公車。疏章踵至。間多有採施者。予方受而爲用矣。上命退。諸臣以次退出。
정조 7년
癸卯七月初七日申時。上御誠正閣。科次入侍時。大提學黃景源。弘文提學徐浩修。藝文提學徐有隣。對讀官李泰永洪文泳尹行任。行都承旨沈豐之。行左承旨李亨逵。假注書朴能源。記事官李祖承李崑秀。以次進伏訖。上曰。受券幾何。豐之曰。七十二丈矣。上命景源進前考券。又命浩修有隣同參考試。行任讀天字軸。文泳讀地字軸。泰永讀玄字軸。上命泰永盡讀玄字以下軸。景源等考至四字。上曰。此文對偶甚精。命意極佳。眞善作矣。景源曰。此文體裁甚好。足爲第一矣。上命取來六句御批。待考券畢。問曰。果無勝於此文者乎。皆曰。無矣。上曰。書等出榜。可也。仍坼榜。上命豐之書傳敎曰。七夕製居首二下進士洪義浩。直赴會試。之次生員鄭垕沈鳳錫。各給二分。進士姜必敎姜彙斌。各紙筆墨施賞。自政院考例捧傳旨。仍命書榻敎曰。入格儒生來待。賤臣承命出。與入格儒生等偕入進伏。上命進前。義浩進伏。上命讀所製試券訖。甚加歎賞。垕鳳錫。以次進伏。上命讀所製試券訖。上下敎曰。爾等之文。俱極佳好。各自勤工。善觀會試也。豐之曰。守禦使狀啓及全羅監司狀啓。有未啓下者矣。上命啓下。仍命書榻敎曰。當該承旨。推考。上命諸試官及入侍儒生先退。又命承史退。諸臣以次退出。
정조 7년
癸卯七月初七日申時。上御誠正閣。同副承旨與備局有司堂上入侍時。左參贊金華鎭。吏曹判書徐浩修。戶曹判書徐有隣。同副承旨金峙默。假注書朴能源。記事官李祖承李崑秀。以次進伏訖。上曰。以俄者三件事就質。則諸大臣意見。果何如。華鎭等曰。諸大臣意見。別無異同矣。上曰。我國事大之節。誠難支應。今若使使臣還來。更爲治送。則不但盤纏之費甚廣。事面亦涉。如何。方物若置瀋陽則已。更爲還來。則貽弊之節。亦多矣。四十日留館所費。當爲幾何。華鎭曰。一使臣一行。似入七十餘兩矣。上曰。平安道夫馬還來極有弊。使臣使之趁卽渡江入去。則似爲便好矣。華鎭等曰。諸大臣之意。皆以爲。聖敎誠爲允當矣。上曰。別具咨文一節。果無煩屑之嫌乎。有隣曰。時原任大臣之意以爲。別具咨文。少無煩屑之嫌矣。上曰。得無生梗之弊乎。有隣曰。此或有過恭之慮。豈有生梗之端乎。上曰。旣發之行。若還來則非但有弊。事甚不誠。且旣以令前具封。此不必出於朝報。問于大臣。今日內行會。以此意出筵話擧條。可也。華鎭浩修有隣曰。臣等奉承聖敎。以使名之仍兼。行期之進退。表咨文之改撰當否。更爲就議於時原任大臣。則皆以爲。使行拜表。事體至重。今若改定使名。改撰表咨。則使臣不可不還來陪往。揆以事面。有難輕議。啓鑾旣在八月之內。渡江又在聖節之前。則仍兼聖節。別無所礙。且方物之還爲輸來。副价之中路徑歸。亦不免顚倒。朝家本意。兼爲聖節。則禮部回咨。據實爲辭。不害爲誠實底道理。使之不改使名。仍爲前進。下敎辭意。誠爲至當云。而領議政鄭存謙。判中樞府事徐命善則又以爲。盛京回咨。雖具事實。猶未免孤單。行在禮部。別撰咨文。令使臣齎去。觀勢以呈。尤爲完備云。諸大臣之意旣如此。使行則依前以聖節兼問安使稱號。行期則不必久留於灣上。不多日內。仍爲渡江。而盛京禮部回咨。卽令該院。措辭撰出。別定禁軍。騎撥下送灣府。依例入送于鳳城。行在禮部咨文。一體撰出。定禁軍下送于使臣處。以爲齎去之地。何如。上曰。依爲之。出擧條華鎭曰。兩度咨文措辭撰送事。旣因大臣收議。蒙允矣。其所撰出。一時爲急。竝分付該院。依近例使文任。卽速撰出。何如。上曰。依爲之。出擧條上命書傳敎曰。使臣旣令不多日內渡灣。蓋念列邑支應之弊也。若此則不必分定。重貽民弊。此意令廟堂卽爲行會關西伯處。使之知悉擧行。仍命退。諸臣以次退出。
정조 7년
行都承旨沈豐之坐。行左承旨李亨逵坐。右承旨徐鼎修坐直。左副承旨林錫喆坐。右副承旨柳誼坐。同副承旨金峙默坐直。注書二員未差。假注書沈晉賢仕直。事變假注書金良倜仕。
정조 7년
以執義沈基泰。掌令李運彬。司諫洪彦喆。正言宋民載洪聖淵牌不進罷職傳旨。傳于李亨逵曰。只推。
정조 7년
李亨逵啓曰。合辭方張之時。兩司無詣臺之員。執義沈基泰。掌令李運彬。司諫洪彦喆。正言宋民載洪聖淵。旣有只推之命。一體牌招。何如。傳曰。允。
정조 7년
傳于李亨逵曰。下直營將留待。
정조 7년
以備忘記。傳于李亨逵曰。慶州營將韓聖養。公山營將柳鎭茂下直。各長弓一張。長箭一部。片箭一部。筒兒一箇賜給。
정조 7년
金峙默啓曰。十一日專經文臣殿講爲之事。命下矣。處所。以何處爲之乎。敢稟。傳曰。宣政殿爲之。
정조 7년
以全羅監司水陸操停止。令廟堂稟處事狀啓。傳于金峙默曰。水操纔令停止。此狀本又到。竝依狀請施行事。回諭。
정조 7년
以執義沈基泰。掌令李運彬。司諫洪彦喆。正言洪聖淵牌不進罷職傳旨。傳于金峙默曰。只推。
정조 7년
以洪忠水使申㬚城操巡點狀啓。傳于金峙默曰。本城目下民情。聞是本道中最遑急處云。巡點亦係擾民之端。何必稟處。一體停止事。分付。
정조 7년
以洪忠水使申㬚水操狀啓。傳于李亨逵曰。本道農形。以今所聞推之。沿海諸邑。被災孔酷。全一坪或全一面。有全棄處云。不待秋成。已判歉歲。凡係擾民之政。一切停止。或爲一分奠接之方。詰戎。雖曰不可已之擧。此等之時。有難膠守常格。本營水操。特爲停止之意。分付。兩湖民情。旣無彼此。則豈必一停一行。湖南水操。依此停操事。一體行會。
정조 7년
承旨前望單子入之。徐鼎修柳誼落點。
정조 7년
朴能源改差。代以李敬五爲假注書。
정조 7년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 7년
李亨逵。以備邊司言啓曰。因工曹參判李世奭上疏。以式年科停退事。有令廟堂。參量事體民情。以草記論理稟處之命矣。式年大比之科。事體甚重。而昨年停退之命。寔出我聖上恤民省弊之特恩也。在前則如非辛壬通八道大侵之歲。式年之科。未嘗自下輕議退行。至於今年。畿湖被災邑各不同。又與通一道之大無有異。則莫重式年之科。不可更議停退。置之。何如。傳曰。予意亦然。況今年穡事。姑未出場。而以今所聞推之。或不無預度之端。被災邑民情。可想十倍甚於去年。分付諸道。但於尤甚邑。勿定試邑。可也。早欲以此提問而未果。今秋庭試期日。在九月。都下艱食之時。許多儒武之觀光上來者。能無主客俱困之嘆乎。然式年旣不退期。則儒武之來京。一也。庭試不必退定乎。卿其與諸原任爛商。論理草記。可也。
정조 7년
徐鼎修。以戶曹言啓曰。訓局軍兵等兼料事。有就議大臣。從長稟處事。命下矣。兼料節目中大米一千七百四十石。以惠廳請得米定式。而一自庚辰作米停罷之後。以戶曹經費。實無依例移劃之道。己亥庚子兩年條。則以關西小米劃給。而辛壬癸三年條。尙未輸送。訓局之難於放料。有此草記者。不是異事。到今事勢。不可不區劃穀物。然後自可放料。而三年條。竝自臣曹。推移無路。當年條米一千七百四十石內一千三百石。以京倉大米。自臣曹輸送。其餘四百四十石及兩年條末移送米三千四百八十石。竝以關西小米劃給。使之作大米取用。明年以後。亦當以關西米區劃。而小米每石價錢三兩。大米每石價錢四兩。自有定式。大米一千七百四十石。代以關西小米二千三百二十石。支計磨鍊。逐年劃給。以爲作錢貿米事。臣與訓將。爛熳商議後。仍爲就議大臣。則大臣之意亦如此。依此擧行之意。分付。何如。傳曰。兼料之尙不區劃。事面未免苟簡。依此擧行。誠甚得宜。而以西穀支計劃給之後。勢當作錢貿米矣。貿米一款。有甚商量而有此草記乎。此條更爲仔細論理。草記。可也。
정조 7년
柳誼。以刑曹言啓曰。鄭大隱阿只査事及重獄錄啓遲滯委折。關問於黃海監司沈念祖處。則回移內以爲。獄體至嚴。人命且重。凡係情跡之審理。簿案之錄啓。如非屢經推閱。恐易差失。擇定參査。博採所見。而舊獄之査覈未了。新獄之推檢相仍。未免中撤。自致遲滯。至有此關飭。誠不勝惶悶。斯速究竟登聞計料。而鄭大隱阿只査事則許多干連。遠地推捉。自費多日。致稽于此。更飭査官。待其報來。亦卽封啓云矣。敢啓。傳曰。農時許多人推閱。妨農可悶。速卽究竟狀聞之意。査官處。嚴飭事行會。係是特敎行査。他道則方伯親執爲之。獨於本道。每以定査官爲之之意登聞。豈其道例。各有不同而然乎。此等處。宜有一番均一之制。卿曹相考各道文案。定式行會。刑止草記。可也。
정조 7년
李亨逵。以兵曹言啓曰。今七月十七日。大駕詣宗廟展謁。詣景慕宮展拜時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓局步軍十哨。馬軍三哨隨駕。御營留陣。禁軍二番隨駕。
정조 7년
李亨逵。以兵曹言啓曰。本曹草記。傳曰。堂上及參上宣傳官爲正職云爾。則五衛將。獨非正職乎。忠壯忠翊將。亦非正職乎。彼以正職。又有實職。此而正職。獨無實職。其委折。更加指一草記事。命下矣。宣傳官與諸衛將。何莫非正職。而正職之中。又不無實兼之別。故衛將則本以兼職。例付遞兒樞銜。至於宣傳官則旣是實職。若付樞銜。似不免爲疊職之歸矣。以兼以實。或有或無。事係官方。而臣本疎闇。屢詢之下。不能別白仰對。實不勝惶恐之至。敢啓。傳曰。知道。
정조 7년
金峙默。以義禁府言啓曰。時囚罪人李應爀。決杖一百。告身盡行追奪。流三千里定配事。照律公事。判付內。依此律施行。啓下矣。罪人李應爀。旣已各別決杖一百。告身盡行追奪。全羅道康津縣流三千里定配。而以本府回啓內辭意。具罪目。依例發遣府書吏。押送配所。何如。傳曰。湖南之人。定配湖南。安有定配之意哉。卿則推考。以北道邊遠磨鍊。
정조 7년
金峙默。以義禁府言啓曰。時囚罪人趙升鉉原情公事判付內。從重勘律草記。鄭義城。限己身邊遠定配事。命下矣。趙升鉉段。慶尙道暗行御史沈基泰書啓內。吏多奸弊。客有瑣謗。昨今兩年設賑時。有自備穀焉。有分賑縮穀焉。犯用倉穀。多至三千三百七十石。而爲其充數。所謂營作錢餘剩條三百六十八兩五錢。解懸租作錢二千八百九十二兩。合錢三千二百六十兩五錢。租每石九錢五分。麰每石一兩式。給錢立本。將欲待秋捧納。事雖出於補賑。罪難恕於冒禁。罪大明律不應爲條有曰。凡不應得爲而爲之。事理重者。杖八十。制書有違條有曰。凡奉制書。有所施行而違者。杖一百。名例有曰。二罪俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。趙升鉉。從重論。杖一百收贖。告身盡行追奪。放送。鄭義城。慶尙道固城縣。限己身邊遠定配。而以御史書啓內辭意。具罪目。依例發遣府羅將。押送配所。何如。傳曰。嶺南守令。定配嶺南。何也。卿則推考。更定配所入啓。趙升鉉貪饕不法。不一而足。擬律。未免失之太輕。定配。
정조 7년
金峙默。以刑曹言啓曰。因黃海道松禾罪人鄭大隱阿只獄事。本曹草記批旨內。農時許多人推閱。妨農可悶。速卽究竟狀聞之意。査官處。嚴飭行會。係是特敎行査。他道則方伯親執爲之。獨於本道。必以定査官爲之之意登聞。豈其道例各有不同而然乎。此等處。宜有一番均一之制。卿曹相考各道文案。定式行會。形止草記。可也事。命下矣。依傳敎。劃卽詳覈修啓之意。嚴明行會。而取考各道査案。則一從臣曹覆啓與判下辭意。若令道臣。親執按査。則道臣與參査官。親執擧行。若令定査官査啓。則査官査實報營。道臣論列修啓。故其規自爾不同矣。今此松禾獄事。則判付內査官。以剛明人差定。使之會査本縣。仍令道臣。參閱獄案。出意見論理狀聞事判下故道臣之使査官査報者。似由於此。而此獄元犯未得。鉤覈甚難。與尋常殺獄有異。令道臣親執嚴覈。卽速修啓事。更爲發關。分付。大抵重獄究覈。至爲嚴重。啓下行査。事體自別。而委之査官。責其按覈者。非但獄體之不嚴。亦致査事之稽滯。此後則凡係一律重囚之因判下行査者。則自該道。擇定剛明査官。會同營下。道臣親執按査。論列啓聞事。定式行會于八道道臣及兩都守臣。何如。傳曰。允。
정조 7년
以刑曹司憲府吏隷捧供啓目。傳于金峙默曰。以酒禁樣。作挐民間。必是非今斯今之擧。此兩囚外。更有幾許人與否。頭目吏隷捉來。嚴刑取服。待直供。然後修照目入照。萬一泛忽。卿則難免其責。依此惕念擧行。
정조 7년
禁府照目。江界前府使李應爀矣。以道臣査啓觀之。尾蔘之和沙一款。朴順長旣已箇箇發明。不可勒謂之應爀之指揮是白遣。近九千兩之橫斂民戶。旣襲謬例。發貿各處。諸招如一。其所染指與否。亦難的知是白乎乃。身爲二品武倅。不顧殘民。多取剩蔘。欲爲肥己者。究厥設心。萬萬痛惡。只就渠之自服一斤九兩論之。計其價本。合爲一千五百兩。出給私人。任自區處者。自有當施之贓律。不可以發覺還推。有所容貸。況取剩之尾蔘。還爲發賣於本府之貿蔘者。尤極巧惡。係是一律。以此勘斷罪。決杖一百。告身盡行追奪。流三千里定配。私罪。奉敎判付。依此律施行爲良如敎。禁府啓目。昌原前府使趙升鉉原情云云。傳旨問目內辭緣。惶恐進晩敎是白味侤。向前趙升鉉。亦以繡啓及鄭義城招辭內辭意。出問目嚴問。則其所納供。或游辭漫漶。泛稱進晩。或全事發明。不爲直陳。所當請刑是乎矣。曾經宣傳官。勿爲請刑。旣有先朝受敎。上裁。何如。啓。渠之所爲。節節無狀。從重勘律草記爲旀。此因捧供之後。鄭義城之罪。尤無所逃。今無更問之端。限己身邊遠定配爲良如敎。
정조 7년
刑曹啓目。司憲府書吏崔春得。所由趙興世等原情云云。終不吐實者。情狀尤極痛惡。更加各別嚴刑。期於輸情爲白乎旀。所謂契房。旣是禁令。則今於現露之後。不可仍置。以貽小民無限之弊。該府頭目吏隷。一體捉來。刑推懲礪。契房一款。令該府嚴飭痛禁。何如。判付啓。臺臣則以會飮出牌。而下隷則以酒禁作挐。臺臣誠有不察之失。明知非爲故犯之擧。且況遐方之人。新入生疎。不足深責。譴削過矣。依臺疏以罷職。更令政院。捧傳旨爲旀。厥漢等段。大釀之家。稱以契房。一切不問。但捉貧殘之類。甁罌之儲。如是其極意侵虐者。其矣等所爲。萬萬痛該兺除良。城內外酒家。厥數不啻千百是隱則。今於嚴問之下。只以十餘處作契樣納招。情狀尤極無狀。依啓目更加嚴刑得情爲有矣。旣無朝禁。又非官令。而假托憑藉。恣行胸臆。致使荒歲小民。不得奠業。卽此一款。其矣等罪狀。可謂罔赦。待辜限箇箇各別嚴刑。未輸款諸條。一一究覈爲旀。他餘條件。亦依啓目施行爲良如敎。
정조 7년
備邊司啓目。粘洪忠監司金文淳狀啓。濟民倉租三千石。明春解氷時。雜捧條中。首先裝發。付種及良輸送之意。更爲分付。何如。判付啓。穀簿之枵然。民情之騷如。畿與湖誠無彼此之殊兺除良。況今本倉留儲數。不滿三千。以此以彼。趁今風和之時。必難如期移轉。依回啓。明春解氷後輸送之意。分付爲有矣。聞今湖西濱海諸邑。酷被風旱之災。殆有甚於畿甸。萬有一該道急於奉行朝令。不忘來頭接濟之策。推以準數上送爲意。則彼湖西之民。獨不哀矜。此意竝以知悉擧行之意。分付爲良如敎。
정조 7년
癸卯七月初八日卯時。上御誠正閣。左副承旨入侍時。左副承旨林錫喆。假注書朴能源。記事官李祖承李崑秀。以次進伏訖。上命錫喆書榻敎曰。新除授承旨。牌招察任。又命讀洪忠道新還耗穀狀啓。下備局。上命今日成均館儒生朝食堂到記數知入。賤臣承命出。回奏到記數爲九十四員矣。上命退。諸臣以次退出。
정조 7년
癸卯七月初八日申時。上御誠正閣。坐直承旨入侍時。右承旨徐鼎修。假注書朴能源。記事官李崑秀尹行任。檢校直閣徐龍輔。以次進伏訖。上曰。泮儒試券持入。仍命書傳敎曰。同副承旨。馳詣太學。今日朝食堂到記。收取以來。上命退。諸臣以次退出。
정조 7년
行都承旨沈豐之坐。行左承旨李亨逵坐。右承旨徐鼎修坐。左副承旨林錫喆坐。右副承旨柳誼坐直。同副承旨金峙默坐直。注書二員未差。假注書沈晉賢仕李敬五仕直。事變假注書金良倜仕。
정조 7년
傳于沈豐之曰。禮房承旨與閣臣入侍。
정조 7년
以北京禮部別咨。傳于徐鼎修曰。咨體與表體有異。不必專事騈儷。此咨文。局於抽對。語有未條暢處。更令撰進。
정조 7년
以盛京禮部回咨。傳于徐鼎修曰。此咨文亦然。更令撰進。
정조 7년
金峙默啓曰。今此試官望中。時無職名人。令該曹口傳付軍職。何如。傳曰。允。
정조 7년
兵曹口傳政事。副司直黃昇源。
정조 7년
兵曹口傳政事。鄭一祥爲都摠管。申大謙爲副摠管。
정조 7년
傳于林錫喆曰。坐直承旨與下直營將入侍。
정조 7년
以全羅監司加俵。令廟堂稟處事狀啓。傳于金峙默曰。大臣擧條批答。已有措辭。則觀此狀本。行會之擧條批答。只是依爲之三字。其委折。令廟堂擧實草記。觀於狀辭。民情可知。所請依施之意。分付。
정조 7년
柳誼。以義禁府言啓曰。罪人李應爀發配草記批旨內。以北道邊遠磨鍊。鄭義城發配草記批旨內。更定配所入啓。趙升鉉定配事。命下矣。李應爀。咸鏡道慶興府。流三千里定配。鄭義城。咸鏡道會寧府。限己身邊遠定配。趙升鉉。全羅道長興府定配。而以本府回啓內辭意及御史書啓內辭意。具罪目。依例發遣府書吏羅將。押送于各其配所。何如。傳曰。允。
정조 7년
柳誼。以刑曹言啓曰。罪人崔春得等供辭啓目判付內。待辜限箇箇各別嚴刑。未輸款請條。一一嚴覈。他餘條件。依啓目施行。以酒禁樣。作挐民間。必是非今斯今之擧。此兩囚外。更有幾許人與否。頭目吏隷捉來。嚴刑取服事。判下矣。依判下。罪人崔春得趙興世等。待辜限更加嚴刑。期於得情。首書吏蔣壽良。首所由金世輝等。大釀契房之罪。纔已嚴刑。而今此崔春得等外。其前出禁吏隷之假稱酒禁。作挐民間者。嚴加究問。則前後出禁吏隷等。指名現告矣。所告各人。卽當一倂捉來。嚴訊取服。以啓。而各該吏隷中。或有城外居生者。城門已閉。未及推捉。有難質覈。明日以後。齋戒相値。不得開坐。待無故日擧行之意。敢啓。傳曰。知道。
정조 7년
正言宋民載疏曰。伏以。聖念久切於憫旱。綸音屢降於責躬。精誠上格。甘霈隨至。登稔可期。朝野均歡。仍伏念。臣屢叨言地。一味含默。日昨諫長之斥。雖曰泛論於諸臺。實則箚着於臣身。不言之罪。臣實爲最。聖眷只許以問備。微分粗效於應旨。必遞之義。參倚前衡。坐違嚴召。猶靳例勘。天牌繼降。進退維谷。臣情窮勢蹙。誠不知所以自措也。且臣之老父。素患伏暑之症。每當夏秋之交。如期輒發。嘔泄竝作。飮啖全却。眞元凘脫。轉側須人。臣無他兄弟。凡於藥餌調護之節。實無頃刻離捨之勢。臣以此情理。其何以束帶出門。鎭日詣臺乎。屢逋恩命。義所不敢。仍因冒膺。情實難强。左右思量。進身無路。玆敢疾聲仰籲。略暴危懇。伏乞聖慈。俯垂鑑諒。亟削臣職。俾便救護。以安私分。千萬幸甚。踏啓字。
정조 7년
癸卯七月初九日辰時。上御誠正閣。禮房承旨與閣臣入侍時。稟事閣臣鄭民始鄭志儉。右承旨徐鼎修。假注書李敬五。記事官李崑秀尹行任。以次進伏訖。上曰。今年穡事。猶有不及昨年之慮。楊州近處則何如云耶。民始曰。楊州鄰近邑。所聞則慘歉云。而漢南則稍有豐登之望。大體未免穴農云矣。上曰。閣臣先退。民始志儉退出。上曰。秋到記。明日爲之。出榻敎又命書榻敎曰。明日殿座處所。以仁政殿爲之。次對。退定於三明日。又命書榻敎曰。明日出宮門路。以仁和門爲之。上曰。右副承旨入侍。賤臣承命出。與右副承旨柳誼偕入進伏。上曰。闕內各處。新經潦雨。得無頹圮處否。摘奸以來。誼承命出。還奏曰。東則前日遮處或緩。西則明禮門拱北門近處。數日前自兵曹啓下。自外把守。自當改築。東則使戶兵曹改補。何如。上曰。依爲之。上曰。摠管闕。書入。賤臣承命出持入。上曰。寶劍望筒。分付摠府。卽爲擬入。賤臣承命出。持望筒入。上命書榻敎曰。工房承旨入侍。左副承旨林錫喆進伏。鼎修退出。上曰。在外摠管許遞。與未差之代。令該曹口傳差出。出榻敎仍命退。承史以次退出。
정조 7년
癸卯七月初九日申時。上御暎花堂。內試射入侍時。右承旨徐鼎修。左副承旨林錫喆。記事官李祖承李崑秀尹行任。檢校直閣徐龍輔。以次進伏訖。上曰。夏等內試射。尙未爲之。故軍情近甚抑鬱。今日始命設行。足可以慰悅乎。鼎修曰。此是應行之例。抑鬱之餘。想必喜幸矣。試射畢。命行犒饋禮訖。仍命退。諸臣以次退出。
정조 7년
癸卯七月初九日申時。上御誠正閣。坐直承旨與下直營將入侍時。同副承旨金峙默。假注書李敬五。記事官金龍顯。記注官金鳳顯。公山營將柳鎭茂。慶州營將韓聖養。以次進伏訖。上曰。次次進前。鎭茂進伏。上問職姓名。對曰。公山營將臣柳鎭茂矣。上曰。向來申飭擇送。今又召見。意亦有在。聞其近處竊發之患。比比有之云。惕念善爲之。可矣。履歷。何如。鎭茂曰。禮賓主簿禁府都事訓鍊判官都摠都事戶曹佐郞訓鍊判官僉正巨濟府使矣。上曰。巨濟準瓜乎。鎭茂曰。五考矣。峙默曰。筵中事體。何等至嚴。而公山營將柳鎭茂進伏之際。顚倒失次。不可無警。推考。何如。上曰。依爲之。出擧條鎭茂退出。聖養進伏。上問職姓名。對曰。慶州營將臣韓聖養矣。上問履歷。聖養曰。宣傳官訓鍊主簿都摠都事嘉山郡守洪忠兵虞候矣。上曰。下去善爲之。可也。聖養退出。上命書傳敎曰。觀此狀本。嶺南農形。雖有如干邑雨澤太過處。而大體頗有登熟之望。民事萬幸。其中盈德等四邑之海戶漂失。若是夥然。田畓雖無大段被傷云。而農時失所。實甚矜悶。豈可以人物之無一見傷。不施當施之恤典。依再昨年例。區別漂失及漂下民戶。題給恤典。仍令嚴飭守宰。着意顧助。從速奠接。來頭勤慢。道伯更加考察。以爲黜陟之地事。令廟堂卽爲措辭行會。仍命退。承史以次退出。
정조 7년
行都承旨沈豐之坐。行左承旨李亨逵坐直。右承旨徐鼎修坐直。左副承旨林錫喆坐。右副承旨柳誼坐。同副承旨金峙默坐。注書二員未差。假注書沈晉賢仕李敬五仕直。事變假注書金良倜仕。
정조 7년
傳于徐鼎修曰。科次入侍。
정조 7년
傳于金峙默曰。都承旨馳詣永禧殿。奉審以來。
정조 7년
傳于徐鼎修曰。右副承旨入侍。
정조 7년
吏曹口傳政事。左尹鄭昌順。右尹李鎭翼落點。
정조 7년
徐鼎修。以禮曹言啓曰。卽接元陵別檢所報。則陵上附土。今日大雨。自亥方至丑方蹲縮。以周尺尺量。則長十七尺。廣八尺二寸。萬萬惶悶。以本陵所在茅芚。爲先改覆云。陵上附土蹲縮之患。至於如此。極爲驚心。慰安祭。不卜日今十二日設行。依例政府以下進去奉審後稟處。何如。傳曰。政府以下奉審。當日進去。此時畿邑廚傳。不可不念。不緊官員。勿爲進去。
정조 7년
徐鼎修。以禮曹言啓曰。卽接永禧殿令參奉所報。則今日大兩。殿內奉審。則第三室燭床前地衣上。有三處滲濕。落水連爲滴下。故仰瞻斑子。自左邊第四井五井滲漏。流濕於兩井傍長樑之間。北邊春舌間兩處。北簷椽木間兩處。亦爲滲漏。仰土剝落云。不勝驚心。臣曹進去奉審後稟處。何如。傳曰。允。
정조 7년
金峙默。以禮曹言啓曰。臣在協。進詣永禧殿。殿內有頉處奉審。則第三室燭床前地衣上。有三處滲濕。落水連爲滴下。左邊第四井五井滲漏。流濕於兩井傍長樑之間。北邊春舌兩處。小簷椽木間兩處滲漏。仰土剝落。果如殿官所報。而正殿樑上塗灰。間多剝落。南邊中門內墻一間許。外半邊缺頹矣。修改之節。不容少緩。卽爲擇日擧行。何如。傳曰。允。俄聞承宣奉審後回奏之言。樑上塗灰剝落於瓦間。簷流因此積壅。以致滲漏之患云。塗灰修改與否。更爲奉審後。草記。
정조 7년
徐鼎修。以禮曹言啓曰。永禧殿正殿樑上塗灰修改與否。更爲奉審後。草記事。命下矣。臣在協。更爲馳詣奉審。則正殿樑上塗灰剝落處。不但第三室而已。問之殿司與守僕輩。則以爲。每年解凍時。例多片片剝落。而昨今大雨。剝落尤多。以致堆積瓦間云。旣不得屋上奉審。則蓋瓦之虧缺。塗灰之積壅。雖未的知。自下望見。則所見誠爲可悶。以理推之。則滲漏之患。由於塗灰之有頉。事或無怪。塗灰修改之節。依前草記。卽爲擇日擧行。恐合事宜。敢啓。傳曰。知道。
정조 7년
以漢城府民家頹壓事單子。傳于金峙默曰。依昨年例。題給恤典事。分付該廳。未及報來諸處。另飭部官以報事。亦爲分付京兆。
정조 7년
徐鼎修。以觀象監言啓曰。元陵陵上附土蹲縮有頉處奉審時。臣以政府進去矣。本監提調。亦當進去。而臣旣領本監。依例兼進之意。敢啓。傳曰。知道。
정조 7년
李亨逵。以兵曹言啓曰。明日殿座時。別雲劍鄭好仁。時無職名。依例口傳付軍職。何如。傳曰。允。
정조 7년
兵曹口傳政事。司直鄭好仁。
정조 7년
金峙默。以備邊司言啓曰。全羅監司趙時偉加分事。指一稟處狀啓批旨內。有擧條批答。已有措辭。則觀此狀本。擧條批答。只是依爲之三字。其委折。據實草記事。命下矣。本道加分狀啓。始到於今月初一日。而自上直下依狀請施行之命。故當日卽爲行會。初二日賓對。以目下儲穀。爲荒政之先務仰陳。只就被災尤甚略干邑。量宜分給之意。伏承依爲之聖批。故當日卽爲行會矣。初三日夜特降傳敎。初二日擧條批旨之下。添書措辭。付之道臣。量宜加分。故當日又爲行會。而仍卽使之三懸鈴倍道往付。初三日行會未到之前。道臣只據初二日行會。而有此狀請矣。當初特許。寔出恤民之聖意。而緣臣筵達。幾乎從略。又因批旨之改下。先卽行會而未能嚴飭。不卽到付。致有道臣更請之擧。不勝惶恐之意。敢啓。傳曰。已料事勢之自當如許。而近來政院與廟堂擧行。每多做錯之故。不得已提問矣。卿無難安之端。安心。可也。
정조 7년
癸卯七月初十日卯時。上親臨仁政殿。秋到記儒生製述殿講入侍時。上具翼善冠衮龍袍陞座。行都承旨沈豐之。行左承旨李亨逵。右承旨徐鼎修。左副承旨林錫喆。右副承旨柳誼。同副承旨金峙默。假注書沈晉賢李敬五。記事官李祖承李崑秀。以次侍立訖。上曰。今値齋日。軒架鼓吹退去。製述試官領議政鄭存謙。戶曹判書徐有隣。大司成閔鍾顯。吏曹參議金憙。禮曹參議沈有鎭。吏曹佐郞李集斗。司僕正徐有成。殿講試官判中樞府事徐命善。禮曹判書李在協。兵曹參判柳義養。行副司直洪明浩。修撰吳泰賢。兵曹佐郞申大尹。率儒生拜禮訖。上曰。雨勢如此。應製儒生。皆入月廊。應講儒生。待令于光範門外。次第進講。試官皆令進前。仍命書傳敎曰。侍衛軍兵雨具。製述試官以次進伏。存謙曰。日候不調。聖體。若何。上曰。一樣矣。有隣鍾顯進前。書題訖。退座。殿講試官以次進前。上曰。今番殿講。以詩傳爲之。上曰。頃者鄭判府事。已筵稟。出擧條。講生若或低微講聲。設令善講。當降其牲畫。以此。申飭諸生。幼學姜德恒等。以次進講。文纘五李宗烈純通。柳之源柳通。任命哲純略。康權耉李宗洛白明煥尹久東略。宋命奎文光洙丁在昱粗。文纘五李宗烈。以中庸比較。李宗烈略。文纘五不以次出榜。上曰。製述儒生呈券而不出者。問名停擧。仍命書榻敎曰。製述儒生朴宗雨停擧。又命書傳敎曰。專經文臣殿講在明。侍從堂下違牌坐罷人敍用。在協曰。向日報謝祭。有依領敦寧議施行之敎。故臣曹不得循例草記矣。今則甘霈連霔。立秋在明。依禮文報謝祭。擇日擧行。何如。上曰。依爲之。獻官諸執事賞典。令政院依例捧傳旨。可也。出擧條上曰。試所承旨收券後。入侍便殿。仍命退。諸臣以次退出。
정조 7년
癸卯七月初十日午時。上御誠正閣。科次入侍時。領議政鄭存謙。戶曹判書徐有隣。行大司成閔鍾顯。吏曹參議金憙。行副司直沈有鎭。吏曹佐郞李集斗。司僕正徐有成。右承旨徐鼎修。假注書沈晉賢。記事官李崑秀尹行任。以次進伏訖。上曰。都承旨。使之入侍。賤臣承命出傳。與都承旨沈豐之偕入。上曰。都承旨馳詣永禧殿雨漏處。奉審以來。豐之承命而退。上曰。大司成出去。昨日朝夕食堂入參儒生爲幾人。知入。鍾顯承命而退。存謙等進考秋到記儒生試券。上曰。他承旨。使之入侍。賤臣承命出傳。與右副承旨柳誼偕入。上曰。同副承旨入侍。出榻敎賤臣承命出傳。與同副承旨金峙默偕入。上曰。都承旨如已入來。使之入侍。賤臣承命出。與豐之偕入。上曰。雨漏處。如何。豐之曰。北邊雨漏。卽春間滲漏處。而楹外半間及第三室燭床前。皆有新漏處。蓋瓦間土塞。水道壅閱之致。如可掃剔。則不必改修矣。上曰。禮堂亦奉審耶。豐之曰。禮堂進去矣。上曰。右副出去。漢城府五部官員發牌。或有頹壓者否。詳問以啓。昨年恤典前例。問于賑廳以入。誼承命而退。存謙等畢考試券後。拆名以奏。三中。生員韓商新。三下。進士金復仁生員沈鳳錫。生員朴猷煥。次上。進士朴道永。以次出榜。上命書傳敎曰。秋到記殿講居首幼學李宗烈。製述居首生員韓商新。竝直赴殿試。講之次幼學文纘五。製述之次進士金復仁。生員沈鳳錫。竝直赴會試。講之次幼學柳柳之源。製述之次生員朴猷煥。各給一分。講略李宗洛權耉康尹久東白明煥任命哲朴胄驥宋命奎文光洙丁在昱。製述次上進士朴道永。各給紙筆墨。自政院考例。捧傳旨。又命書傳敎曰。入格儒生。皆令明朝來待。命退。諸臣以次退出。
정조 7년
癸卯七月初十日申時。上御誠正閣。坐直承旨入侍時。檢校直閣徐龍輔。右承旨徐鼎修。記事官李祖承李崑秀尹行任。以次進伏訖。上曰。藝文提學入侍。賤臣承命出。與藝文提學徐有隣偕入進伏。上曰。咨文措語。猶未詳備。改撰以入。有隣承命退。上曰。咨文陪進承文院官員則姑爲退去事。分付。賤臣承命出傳。還入進伏。鼎修曰。左尹病勢甚重。右尹則在外。祭官不得備員云矣。命書傳敎曰。左尹李敬懋。聞有實𧏮。與在外右尹許遞。其代口傳差出。待下批牌招。使之淸齋。上曰。當頒貢馬。諸承承旨及兵判。待令於集賢門事。分付。賤臣承命出傳。還入進伏。上仍詣別軍職廳陞座訖。上曰。留待諸臣入侍。兵曹判書李𡊠。都承旨沈豐之。左承旨李亨逵。左副承旨林錫喆。右副承旨柳誼。同副承旨金峙默。兼春秋金健修金鳳顯。以次進伏。上仍命內乘頒貢馬于諸臣訖。上曰。別軍廳歷臨。則有古風。例也。木三十匹米十二石。待令于集賢門事。分付惠廳。賤臣承命出傳。還入進伏。上曰。昨於翰院歷臨時。欲爲下敎而未果矣。闕內各司。惟翰苑宣傳官廳別軍職廳。有受敎古風。而兩廳則歷臨。必有賜與。卽亦古風中一事。於本館。獨無是擧。豈非欠事。時任翰林。賜紙筆墨。本館吏隷。題給米布。此蓋因以爲例之意也。時任翰林姓名亦書之。下方以此受敎。揭板本館。而檢校旣是原任翰林。奉敎書云云。可也。鼎修曰。此誠昭代盛事。臣等不勝欽仰矣。上還內。仍命退。諸臣以次退出。
정조 7년
行都承旨沈豐之坐。行左承旨李亨逵坐。右承旨徐鼎修坐。左副承旨林錫喆坐直。右副承旨柳誼坐直。同副承旨金峙默坐。注書二員未差。假注書沈晉賢仕李敬五仕直。事變假注書金良倜仕。
정조 7년
柳誼啓曰。合辭方張之時。兩司無詣臺之員。事甚未安。除在外疏批未下陳疏外。呈告人員。傡卽牌招。何如。傳曰。允。
정조 7년
傳于柳誼曰。京畿監司留待。
정조 7년
傳于金峙默曰。奉審大臣以下入侍。原任大臣同爲入侍。
정조 7년
兵曹口傳政事。嚴璹爲都摠管。李崇祜任希敎爲副摠管。
정조 7년
柳誼啓曰。禁衛大將李敬懋。時無職名。令該曹口傳付軍職。何如。傳曰。允。
정조 7년
兵曹口傳政事。副司直李敬懋。
정조 7년
以講經不通人金熙采李集斗李彙金致泳權儐沈奎魯李聖輪崔顯重李魯春金命彦等禁推傳旨。傳于金峙默曰。今番分揀。
정조 7년
金峙默啓曰。明日次對。兩司當爲進參。除在外疏批傳旨未下外。呈告人員。竝待開門牌招。何如。傳曰。允。
정조 7년
柳誼啓曰。掌令李運彬。司諫洪彦喆。正言洪聖淵。旣有只推之命。待開門一體牌招。以爲次對進參之地。何如。傳曰。允。
정조 7년
以掌令李運彬。司諫洪彦喆。正言洪聖淵牌不進罷職傳旨。傳于柳誼曰。只推。
정조 7년
金峙默。以賑恤廳言啓曰。因漢城府單子。頹壓民家。依昨年例題給恤典事。命下矣。西部麻浦居蛟龍旗奉持李五福家。北部司宰監契居獨女李召史家。各布一疋式上下之意。敢啓。傳曰。知道。
정조 7년
柳誼。以兵曹言啓曰。今七月十一日。武臣賓廳武經講書日次。而專經文臣殿講殿座相値。不得爲之之意。敢啓。傳曰。知道。
정조 7년
金峙默。以都摠府言啓曰。今日入直內三廳武兼禁軍及軍兵等。當爲中日習射。而殿座相値。不得爲之之意。敢啓。傳曰。知道。
정조 7년
柳誼。以刑曹言啓曰。黃海道豐川府殺獄罪人李中阿只獄事草記批旨內。時判堂所見。亦無異同乎。與諸堂。更加爛商。論理草記事。命下矣。臣等取考原案。反覆參究。則傷處實因。俱涉疑眩。屍帳中要害處。卽是項頸及後脇。而初檢則以左後脇端血癊微硬。項頸肉色。靑赤柔軟。拗折磨戞懸錄。覆檢則以左脇下微血癊微。紫靑柔軟。項頸微浮。肉色靑黑柔軟懸錄。後脇旣曰微硬柔軟。則不可以致命傷處論。項頸則設或折傷。皮裏貼肉之骨。豈有磨戞有聲之理。亦豈無外面血癊之痕乎。且屍親金京贊招以爲。胸德被打後。入臥房中。口不絶痛聲。石召史招以爲。胸德入臥呻吟曰。兩脇牽痛。胸膛沓沓云。項折之人。必當卽地殞絶。渠何能不須人。而自力入房。又何能作聲成言。而指其痛處之時。只言兩脇胸膛。不言項頸被傷。揆以事勢。節節疑怪。設使後徵夫妻。前捽後曳。遽至折項。必無是理。而開檢之際。覓傷不得。則乃以無血癊柔軟之項頸。謂以折項。懸於實因。且一獄兩元犯。極是無法之事。而以中阿只金後徵竝錄。以此觀之。正犯之實難定執。可以推之。而檢狀如是訝惑。實因又不端的。故多年滯囚。究竟無期。第有一事起疑者。石召史之招曰。或慮飮滷。試灌冷水。給米任召史。作爲米泔水。灌口流出。呂廷大招以爲。石召史則曰。鹽滷甁在家。或飮此物。京贊則曰。搜見鹽滷甁。元無傾飮之痕云。檢官雖以房內外無滷器。爲破疑之證。而屍親將欲成獄。則滷器必當屛去。亦未知爲破疑之端。蓋胸德以未及作夫之女。忽聞操行不美之言。旣見其母之叱責。又被中阿只毆打。則常賤性毒之女。乘憤飮滷。以致卽斃。或不是異事。此雖臆料。不無此疑。而前後同推。初不査問。此一款。不可無質覈之道。成獄雖至十五年。參證諸人中。宜有生存者。更令道臣詳覈。歸一狀聞。恐合審克之政。至若元犯則旣無傷贓之明的者。則到今有難換易。待更査後稟處。何如。傳曰。允。
정조 7년
持平權裕啓曰。請大靜縣爲奴罪人金壽賢。依律處斷。請興陽縣爲奴罪人河翼龍。海南縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟今王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。答府曰。不允。第四件事。五件事十件事。亟停勿煩。新除授掌令李顯靖。時在慶尙道安東地。請斯速乘馹上來。下諭。下諭事。依啓。
정조 7년
執義沈基泰疏曰。伏以。臣濫叩言責之任。重速不言之斥。其在廉防。實難仍冒。荐違嚴召。積犯逋慢。罪上添罪。冞增悚惶。仍伏念。臣於月前。伏蒙恩暇。歸省母病。母子相對。感祝天恩。而惠慶宮誕辰賀儀隔日。臣母病裏。猶以邇班之不可闕禮。申加戒飭。故旋卽登程。粗伸義分。而其時母病。尙未向減。實無暫時離捨之勢。而連縻職事。更不敢言私。黽勉供職。今旣數旬。夙宵憂慮。食息奚弛。每得家書。心神先動。忙手披見。始乃稍定。臣若有一箇兄弟在傍救護。則其所焦迫。豈至於此乎。俄者急脚來傳。又於日昨。添得暴泄。度數無計。眞元大脫。精神昏昏之中。索臣者屢云。臣聞此報。方寸慌亂。精爽飛越。非不知屢瀆之爲死罪。而按住不得。忙陳短章。徑尋鄕路。伏乞聖慈。天地父母。察臣情理。特加矜憐。遞臣所帶之職。俾便救護。治臣擅行之罪。以肅朝綱。千萬至祝。答曰。省疏具悉。爾其勿辭。救護母病。
정조 7년
癸卯七月十一日卯時。上御宣政殿。專經文臣殿講入侍時。上具翼善冠衮龍袍。陞座。行都承旨沈豐之。行左承旨李亨逵。右承旨徐鼎修。左副承旨林錫喆。右副承旨柳誼。同副承旨金峙默。假注書沈晉賢李敬五。記注官金健修。記事官李崑秀。以次侍立訖。試官判中樞府事李徽之。吏曹判書徐浩修。兵曹參判柳義養。吏曹參議金憙。兵曹參知趙尙鎭。行副司直尹勉升。兵曹參議李亨元。率應講文臣。行四拜禮訖。上曰。試官進前。諸試官以次進伏。徽之曰。日氣蒸熱。聖體。若何。上曰。一樣矣。上曰。差祭及有頉在外摠管許遞。令該曹口傳差出。待下批牌招察任。出榻敎又命書榻敎曰。未肅拜判尹左尹許遞。專經文臣金熙采等。以次進講訖。亨逵曰。今日殿講。講員之冊名懸錄。多有錯誤。事體所在。誠甚未安。當該禮曹堂上。推考。何如。上曰。依爲之。當該郞廳拿處。可也。出擧條仍命書榻敎曰。禮曹當該郞廳。拿處。上曰。入格儒生入侍。出榻敎生員韓商新。幼學李宗烈。進士金復仁。生員沈鳳錫朴猷煥等。以次進前。誦試券而退。上曰。摠管望筒入之。賤臣承命出。奉入。上曰。大臣及觀象監提調入侍。賤臣承命出。與領中樞府事金尙喆。判中樞府事徐命善。判中樞府事鄭弘淳。判中樞府事洪樂性。領敦寧金熤。觀象監提調尹東暹偕入進伏。尙喆曰。潦熱轉甚。聖體。若何。上曰。一樣矣。尙喆曰。陵上有頉。致勤聖慮。昨年陵役時諸執事。死有餘罪矣。上曰。昨年已有云云。不必待領相之復命。而卿等亦似有料量矣。以明陵已例。有下問事。雲觀提調之待令。良以此也。提調進前。東暹進伏。上曰。明陵陵上。頻頻有頉。卿曾經本陵陵官。何故而云然也。東暹曰。臣曾聞諸陵軍。大體圓封。下窄上高。次次沙汰而然。必經大役。然後可無後慮云矣。上曰。領相還後。自可詳知。而第何以則爲好耶。尙喆曰。其在久遠之道。一依明陵甲子已行之例。恐似穩當矣。上曰。此事不暇他顧。今年必欲改封。卿等之意。次次陳奏。可也。命善曰。自昨年已議改封。目今所見。岌嶪甚悶。趁今擧行。恐不可已。明陵始役。亦在八月矣。上曰。他大臣之意。何如。弘淳等曰。俄自閤外。僉議詢同。依昨年議爲之。似好。大體陵上甚高。下圓甚狹之致矣。命善曰。又如昨年之草草。則恐似無益矣。上曰。年年有頉。事涉重大。問諸解事之人。詳審擧行。好矣。尙喆曰。有頉處。姑先覆以油芚之屬。少俟秋涼。似好矣。上曰。須十分詳當於日家。涓吉。可矣。命善曰。提調退。與日官金喜慶。詳議極擇。似好矣。上曰。審愼善爲之。可也。上曰。京畿監司入侍。出榻敎京畿監司沈頤之進伏。上曰。今番四邑不雨云。然乎。頤之曰。陰竹竹山陽城安山四邑。果不雨。振威則雖雨而未洽。漢北諸邑則還有過雨之慮云矣。上曰。甘雨成霖。還覺支離。陵役當前。尤爲悶然。改莎時役軍及物力。當爲幾許。詳考甲子年例。奉審大臣入侍。與之偕入。可也。仍命退。諸臣以次退出。